Projekts

LATVIJAS REPUBLIKAS MINISTRU KABINETS

2017. gada Noteikumi Nr.

Rīgā (prot. Nr.   .§)

**Kārtība, kādā nosaka drošības naudas apmēru par transportlīdzekļa atsavināšanas aizlieguma dzēšanu un drošības naudas iemaksāšanu un atmaksāšanu**

Izdoti saskaņā ar

Ceļu satiksmes likuma

10. panta trīspadsmito daļu

1. Noteikumi nosaka:

1.1. drošības naudas apmēru par transportlīdzekļa atsavināšanas aizlieguma dzēšanu;

1.2. drošības naudas iemaksāšanas un atmaksāšanas kārtību.

2. Noteikumi attiecas uz juridiskajām personām (turpmāk – persona), kuras savā īpašumā vai turējumā reģistrē Ceļu satiksmes likuma 10. panta desmitajā daļā minēto transportlīdzekli.

3. Drošības naudas apmērs atbilst summai, kas aprēķināta, attaisnojuma dokumentā, kas noformēts atbilstoši grāmatvedību reglamentējošajiem normatīvajiem aktiem, norādītajai transportlīdzekļa vērtībai piemērojot pievienotās vērtības nodokļa (turpmāk – nodoklis) standartlikmi.

4. Persona drošības naudu iemaksā Valsts ieņēmumu dienesta deponēto naudas līdzekļu uzskaites kontā un iesniedz Valsts ieņēmumu dienestā iesniegumu par transportlīdzekļa atsavināšanas aizlieguma dzēšanu, norādot maksājuma dokumenta numuru un datumu un transportlīdzekļa identifikācijas numuru.

5. Valsts ieņēmumu dienests pēc šo noteikumu 4. punktā minētā iesnieguma saņemšanas divu darbdienu laikā dzēš atsavināšanas aizliegumu transportlīdzekļu un to vadītāju valsts reģistrā.

6. Pēc nodokļa deklarācijas, kurā norādīts transportlīdzekļa atsavināšanas darījums, par kuru samaksāta drošības nauda, iesniegšanas persona iemaksātās drošības naudas atmaksu pieprasa, Valsts ieņēmumu dienestā iesniedzot iesniegumu par drošības naudas atmaksu. Iesniegumā norāda transportlīdzekļa identifikācijas numuru un personas kontu kredītiestādē, uz kuru ir veicama drošības naudas atmaksa. Personai ir tiesības lūgt drošības naudu atmaksāt, to novirzot personas nodokļu maksājumu segšanai. Iesniegumam pievieno attaisnojuma vai darījumu apliecinošu dokumentu par transportlīdzekļa atsavināšanu.

7. Valsts ieņēmumu dienests 15 dienu laikā pēc iesnieguma par drošības naudas atmaksu saņemšanas veic nodokļu administrēšanas pasākumus un pieņem lēmumu par iemaksātās drošības naudas atmaksāšanu vai ieskaitīšanu valsts budžeta kontā.

8. Ja persona nav iesniegusi šo noteikumu 6. punktā minēto iesniegumu, Valsts ieņēmumu dienests 30 dienu laikā pēc nodokļa deklarācijas, kurā norādīts transportlīdzekļa atsavināšanas darījums, par kuru samaksāta drošības nauda, saņemšanas veic nodokļu administrēšanas pasākumus un pieņem lēmumu par drošības naudas atmaksāšanu vai ieskaitīšanu valsts budžeta kontā.

9. Valsts ieņēmumu dienestam ir tiesības pagarināt šo noteikumu 7. un 8. punktā noteikto termiņu līdz dienai, kad ir pabeigti nodokļu administrēšanas pasākumi un pieņemts lēmums par drošības naudas atmaksāšanu vai ieskaitīšanu valsts budžeta kontā.

10. Valsts ieņēmumu dienestam ir tiesības neatmaksāt drošības naudu un pieņemt lēmumu par iemaksātās drošības naudas ieskaitīšanu valsts budžeta kontā, ja valsts budžetā maksājamais nodoklis par transportlīdzekļa atsavināšanu ir nepamatoti samazināts.

11. Ja viena gada laikā pēc drošības naudas iemaksāšanas Valsts ieņēmumu dienesta deponēto naudas līdzekļu uzskaites kontā transportlīdzeklis nav atsavināts, Valsts ieņēmumu dienests pieņem lēmumu par drošības naudas atmaksāšanu.

Ministru prezidents M. Kučinskis

Finanšu ministre D. Reizniece-Ozola

Bereza 67121342

daiga.bereza@vid.gov.lv

Norveža 67121341

inguna.norveza@vid.gov.lv